יעל מן

**יעל מן** (נובמבר 1936 – 27 באוגוסט 2021) הייתה אשת "המוסד", שהשתתפה במבצעים שונים בארצות ערב, המפורסם שבהם איסוף מודיעין למבצע "אביב נעורים".

## ביוגרפיה
איליין שטיינר (שמה של יעל מן בלידתה) נולדה ב-1936 בקנדה, בשם איילין שטיינר. בת שלישית להוריה, לאחר כעשר שנים נולד להוריה בן נוסף. בגיל שלוש עברה עם משפחתה לניו ג'רזי, בת למשפחה יהודית – אב פיזיקאי ואם עקרת בית. בצעירותה אהבה בעלי חיים, אותם גידלה בביתם המרווח ושאפה ללמוד וטרינריה, אולם בגלל נוקשות אביה, שהחליט עבורה הפנה אותה ללמוד בבית ספר לאחיות. לאחר כשנתיים בקולג' נישאה לסטודנט יהודי בשם וויין, עברו לגור בניו יורק והיא עזבה את לימודיה בקולג' ועברה ללמוד פסיכולוגיה ומדעי המחשב באוניברסיטת קולומביה היוקרתית. בשנת 1968 עולה ארצה, למרות הסתייגות אביה, אולם שכנעה אותו שנוסעת לצורכי לימודים והעשרה בתחום המיחשוב ובסופה תשוב לארה"ב. הסיבה לעליתה ארצה נבעה ממניע אידאולוגי ציוני. בהגיעה נרשמה ללימודי עברית ועבדה כמנתחת מערכות מיחשוב באחת מהתעשיות הביטחוניות. קרוב משפחה בשם זבולון עזר לה להשתלב במציאות הישראלית. במסגרת לימודיה באולפן הכירה בחור בשם יאן, אשר סיפר לה על עיסוקו והקשר שלו למוסד. איליין ביקשה ממנו לקשר בניהם ואמנם בשנת 1971 נוצר הקשר בינה עם המוסד. בתחילה נפגשה לשיחת היכרות עם שלמה ואיתן שעמדו על טיבה ומאוחר יותר הוזמנה לשיחה עם מייק הררי, מפקד יחידת "קיסריה" במוסד. לאחר מכן, נפגשה גם עם ראש המוסד צבי זמיר. המוסד היה כל עולמה והיא גויסה ליחידת "קיסריה". עברה הכשרה מקצועית במסגרת הארגון ונשלחה במאי 1972 לבלגיה.

## שירות במוסד
ב-1971 התגייסה ל"מוסד", בשם צופן "נילסן". מפעיליה בנו עבורה סיפור כיסוי של תסריטאית, הכותבת סדרת טלוויזיה על חייה של הסטר לוסי סטנהופ, פעילה פוליטית וחברתית בריטית, בת המאה ה-19, שהתגוררה גם בלבנון ובסוריה. את מלאכת הכתיבה למדה אצל שבתי טבת. תחת סיפור כיסוי זה נשלחה ב-1973 ללבנון והתאקלמה בה.

מן שירתה ב"מוסד" במשך 15 שנים, בהן השתתפה במבצעים רבים. בסוף שנות ה-80 של המאה ה-20 סיימה את פעילותה המבצעית ב"מוסד".

### מבצע "אביב נעורים"
סיפור הכיסוי כתסריטאית, אפשר לה לנוע בחופשי ברחבי לבנון, ובאמצעות מצלמה נסתרת, שהייתה בתיקה, צילמה את כל המקומות הרלוונטיים ללוחמי מבצע "אביב נעורים", שנערך באפריל 1973. לאחר סיום מבצע "אביב נעורים" נשארה מן בלבנון, על מנת שסיפור הכיסוי שלה לא ייחשף, ורק לאחר ימים אחדים טסה מביירות ללונדון. מן עזבה את לונדון שבוע לאחר מכן, וכשהגיעה לישראל התקבלה אחר כבוד בביתה של ראש הממשלה, גולדה מאיר.

על מבצע "אביב נעורים" נעשה סרט דוקו-דרמה טלוויזיוני בשם "סוכנת בלב ביירות" בבימויו של דני סירקין, בכיכובם של לירון וייסמן כסוכנת יעל מן, גיל פרנק כמייק הררי ודודי גזית לוי כאהוד ברק.

## הוקרה והנצחה

* 1982, צל"ש הרמטכ"ל

* מונצחת בלוח זיכרון יחד עם לוחמת המוסד סילביה רפאל בגינה ציבורית בעיר הרצליה.
* על שמה נקראים רחובות ברמת השרון ובאור יהודה.

## חיים אישיים
מן נישאה בגיל מבוגר, למורה שלה לעברית, עמו חיה עד למותה.

נפטרה ב-27 באוגוסט 2021, בגיל 85. עם מותה ספד לה אהוד ברק: "הלכה לעולמה יעל מן. אשת המוסד. אגדה מהלכת של אומץ, קור רוח ומקצוענות. היא שהשלימה לנו את המודיעין למבצע ׳אביב נעורים׳ לחיסול ראשי המחבלים בבירות. הייתה שם בעודנו קרבים לוודא שאכן הם בדירותיהם ונשארה בשטח רק כדי לא להותיר סימנים."

## לקריאה נוספת
* אפרת מס, **יעל - לוחמת המוסד בביירות**, הוצאת הקיבוץ המאוחד, 2015.
*המרכז למורשת המודיעין, **יעל - סיפורה של לוחמת מוסד,**

## קישורים חיצוניים
* הדר פרי, איליין שטיינר – לוחמת המוסד שהשתתפה במבצע אביב נעורים, בבלוג "נקודת ראות", 27 באפריל 2019
* 
* 
* 

## הערות שוליים

קטגוריה:מרגלים שריגלו למען ישראל
קטגוריה:מרגלות
קטגוריה:ישראליות ילידות קנדה
קטגוריה:ישראלים ילידי קנדה
קטגוריה:נשות המוסד
קטגוריה:אנשי המוסד
קטגוריה:עולים בשנות ה-1960
קטגוריה:מעוטרי צל"ש הרמטכ"ל
קטגוריה:ישראליות שנולדו ב-1936
קטגוריה:ישראלים שנולדו ב-1936
קטגוריה:ישראליות שנפטרו ב-2021
קטגוריה:ישראלים שנפטרו ב-2021